রংপুরে বাস-অ্যাম্বুলেন্স সংঘর্ষে ভাইবোনসহ নিহত ৩
রংপুরের তারাগঞ্জে উপজেলায় বেপরোয়াগতির ডিপজল পরিবহনের বাসের সঙ্গে অ্যাম্বুলেন্সের মুখোমুখি সংঘর্ষে ভাইবোনসহ তিনজন নিহত হয়েছেন। 







বুধবার সকাল ৮টার দিকে রংপুর-দিনাজপুর মহাসড়কের তারাগঞ্জ উপজেলার বাছুরবান্ধা এলাকায় এ দুর্ঘটনা ঘটে। 




নিহতরা হলেন- ঠাকুরগাঁও জেলা সদরের গিলাবাড়ী এলাকার সাথী আক্তার (২২), তার ভাই বিপ্লব মিয়া (২৬) ও দিনাজপুরের বীরগঞ্জ উপজেলার অ্যাম্বুলেন্সচালক রুবেল মিয়া (২৭)। 
এতে আহতদের মধ্যে নিহত সাথী আক্তারের স্বামী ও তার দুই মাসের শিশুসন্তানকে গুরুতর আহতাবস্থায় রংপুর মেডিকেল কলেজ হাসপাতালে ভর্তি করা হয়েছে। নিহতরা সবাই অ্যাম্বুলেন্সের যাত্রী ছিলেন। 
তারাগঞ্জ হাইওয়ে থানার ওসি মোহাম্মদ গোলাম কিবরিয়া জানান, ঢাকা থেকে ছেড়ে আসা ডিপজল এন্টারপ্রাইজের বাসটি ঠাকুরগাঁও যাচ্ছিল। 
ওপর দিকে চিকিৎসা নিতে ভোরে ঠাকুরগাঁও থেকে ছেড়ে আসা রংপুর মেডিকেল কলেজ হাসপাতালগামী অ্যাম্বুলেন্সটির সঙ্গে উপজেলার বাছুরবান্ধা এলাকায় ওই বাসের মুখোমুখি সংঘর্ষ হয়। এতে ঘটনাস্থলেই সাথী ও তার ভাই বিপ্লব মিয়া নিহত হন। 
অন্যদিকে রংপুর কলেজ হাসপাতালে অ্যাম্বুলেন্সচালক রুবেল মিয়া চিকিৎসাধীন সকাল ৯টায় মারা যান। 
বাসটি বেপরোয়াগতিতে চালানোর কারণে গাড়ির নিয়ন্ত্রণ হারিয়ে ফেললে এ দুর্ঘটনা ঘটে। দুর্ঘটনাকবলিত বাসটি আটক করা হলেও চালক ও তার সহযোগীকে (হেলপার) আটক করা সম্ভব হয়নি।

রংপুরের তারাগঞ্জে উপজেলায় বেপরোয়াগতির ডিপজল পরিবহনের বাসের সঙ্গে অ্যাম্বুলেন্সের মুখোমুখি সংঘর্ষে ভাইবোনসহ তিনজন নিহত হয়েছেন।